Departament d'Agricultura, Ramaderia, Pesca i Alimentació
El Reglament (UE) 1308/2013, de 17 de desembre de 2013, pel qual es crea l'organització comuna de mercats de productes agraris i es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, regula en la secció 4 del capítol II del títol I de la part II els programes de suport al sector vitivinícola, i, entre altres qüestions, la seva presentació i contingut, i també les mesures de suport especifiques, entre les quals hi ha l'eliminació de subproductes.
El Reglament (CE) núm. 555/2008 de la Comissió, de 27 de juny, estableix normes de desplegament en relació amb els programes de suport, el comerç amb països tercers, el potencial productiu i els controls del sector vitivinícola.
L'esmentat Reglament (CE) núm. 555/2008 determina, a l'article 22, que els productors retiraran els subproductes de la vinificació o d'altres formes de transformació del raïm sota supervisió i d'acord amb les condicions que estableix l'article esmentat.
A més, les retirades esmentades han de complir les normatives sobre el medi ambient i, pel que fa a les mares, la retirada es considerarà efectuada quan s'hagin desnaturalitzat, de manera que sigui impossible emprar-les en el procés de vinificació, i el lliurament a tercers de les mares desnaturalitzades s'hagi anotat als registres que estableix l'esmentat article 22 del Reglament (CE) núm. 555/2008.
D'altra banda, l'article 23 del Reglament (CE) núm. 555/2008 estableix que els productors podran complir l'obligació d'eliminar una part o la totalitat dels subproductes de la vinificació o d'altres formes de transformació de raïm lliurant-les per fer-ne la destil·lació.
En aquest marc normatiu, cal articular, dins de l'àmbit territorial de Catalunya, el procediment que permeti executar les obligacions que estableixen els reglaments comunitaris.
Conseqüentment, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Aquesta Ordre té com a objecte definir, dins de l'àmbit territorial de Catalunya, les directrius i actuacions per a l'eliminació obligatòria de subproductes de la vinificació o d'altres formes de transformació del raïm que estableix el Reglament (CE) núm. 555/2008 de la Comissió, de 27 de juny, pel qual s'estableixen normes de desplegament del Reglament (CE) núm. 1308/2013 del Parlament Europeu i del Consell, de 17 de desembre de 2013.
Productor: qualsevol persona física o jurídica o agrupació d'aquestes persones que hagi produït vi a partir de raïm fresc, de most de raïm, de most de raïm parcialment fermentat o de vi nou en procés de fermentació, obtinguts per si mateixa o comprats, i qualsevol persona física o jurídica o agrupació d'aquestes persones que tingui subproductes resultants de qualsevol transformació del raïm diferent de la vinificació.
Subproductes: les brises de raïm i les mares de vi produïdes durant el procés de vinificació, i també qualsevol producte secundari obtingut durant la transformació del raïm.
Brises de raïm: el residu resultant del premsat del raïm fresc, fermentat o sense fermentar.
Mares de vi: el residu que es diposita als recipients que contenen vi després de la fermentació, durant l'emmagatzematge o després d'un tractament autoritzat, i també el residu obtingut mitjançant filtració o centrifugació de l'anterior.
Els productors estan obligats a eliminar tots els subproductes obtinguts en la vinificació o transformació del raïm diferent de la vinificació.
No obstant això, els productors que en la campanya vitícola no produeixin més de 25 hectolitres de vi o most en les seves instal·lacions no estan obligats a retirar els subproductes.
Es podrà complir parcialment o totalment aquesta obligació de la manera següent:
a) Lliurant els subproductes per a la destil·lació.
b) Mitjançant la retirada sota control dels subproductes, la qual ha de ser prèviament autoritzada pel Departament d'Agricultura, Ramaderia, Pesca i Alimentació (DARP).
c) Quan no s'arribi als percentatges fixats a l'article 5.1, lliurant vi a una destil·leria o a una fàbrica de vinagre.
Requisits dels subproductes eliminats
5.1 El volum mínim d'alcohol contingut en els subproductes serà de:
a) El 10% del volum d'alcohol contingut en el vi produït per vinificació directa del raïm.
b) En el cas dels vins blancs de qualitat, el consell regulador corresponent podrà sol·licitar que es redueixi al 7% el percentatge del volum d'alcohol contingut als subproductes sempre que es justifiqui pel sistema d'elaboració la impossibilitat d'arribar al 10% i que el seu rendiment en vi no superi els límits establerts pel consell regulador mateix.
c) El 5% del volum d'alcohol quan el vi s'hagi obtingut a partir de most de raïm, de most de raïm parcialment fermentat o de vi nou en procés de fermentació.
5.2 El volum d'alcohol que han de tenir els subproductes en relació amb el vi produït es calcularà aplicant els graus alcohòlics volumètrics següents:
5.3 El contingut mínim d'alcohol pur dels subproductes de la vinificació que s'eliminin haurà de ser el següent:
a) Brises de raïm: 2,8 litres d'alcohol pur per cada 100 kg.
b) Mares de vi: 4 litres d'alcohol pur per cada 100 kg.
5.4 En el cas de productors que lliurin vi a una fàbrica de vinagre, la quantitat d'alcohol continguda en els vins lliurats es deduirà de la quantitat d'alcohol que s'hagi de lliurar per complir l'obligació establerta.
Termini per a l'eliminació dels subproductes
Els lliuraments de subproductes a les destil·leries i les retirades sota control s'han de fer, com a molt tard, el 15 de juny de la campanya en curs.
Sol·licitud de reducció del volum d'alcohol contingut als subproductes
La sol·licitud de reducció fins al 7% del volum d'alcohol contingut als subproductes haurà de presentar-se com a tard el 30 de novembre de la primera campanya per a la qual el consell regulador vulgui aplicar la reducció.
S'entendrà que les sol·licituds entrades a partir de l'1 de desembre es refereixen a la campanya següent a la de la presentació.
El/la director/a general d'Alimentació, Qualitat i Indústries Agroalimentàries resoldrà sobre l'aprovació o denegació de la sol·licitud.
No obstant això, mentre no es canviïn les condicions per les quals el consell regulador va sol·licitar la reducció, les autoritzacions concedides pel/per la director/a general d'Alimentació, Qualitat i Indústries Agroalimentàries seguiran essent vigents en les campanyes següents.
En el supòsit que s'hagi produït alguna modificació sobre les condicions existents en el moment de l'autorització de la reducció, caldrà comunicar-ho, i, si ho considera convenient el consell regulador, sol·licitar una nova autorització.
Justificació del lliurament a destil·leries i fàbriques de vinagre
Els productors que compleixin l'obligació d'eliminar subproductes mitjançant el lliurament per a destil·lació o el lliurament de vi a una fàbrica de vinagre, lliuraran, a la secció territorial d'Indústries, Comercialització i Regulació de Mercats Agroalimentaris que correspongui a la ubicació de les instal·lacions on s'han generat els subproductes, els justificants que permetin acreditar el compliment esmentat, com a tard el 30 de juliol de la campanya en què han estat generats els subproductes.
Eliminació mitjançant retirada sota control
9.1 Els productors que escullin com a mètode d'eliminació de subproductes la retirada sota control hauran de presentar una sol·licitud davant el Departament d'Agricultura, Ramaderia, Pesca i Alimentació, acompanyada d'una memòria que haurà de fer referència al tipus de producte i descriure el procediment proposat per a la retirada.
Les sol·licituds es formalitzaran preferentment en imprès normalitzat que es podrà descarregar des de la seu electrònica https://seu.gencat.cat en el canal que correspongui, o bé mitjançant els formularis normalitzats que es faciliten a través de la pàgina web Tràmits gencat [URL] o que es poden obtenir en qualsevol dependència del DARP.
Aquestes sol·licituds s'adreçaran a la Direcció General de d'Alimentació, Qualitat i Indústries Agroalimentàries, i es presentaran (en el cas de tramitació presencial) en les oficines comarcals del DARP, preferentment, sense perjudici de fer ús de la resta de mitjans establerts en la Llei 39/2015, d'1 d'octubre, i la Llei 26/2010, de 3 d'agost, dins el termini establert en la convocatòria.
Les sol·licituds presentades fora de termini no s'admetran a tràmit.
9.2 Només es podrà autoritzar la retirada sota control al celler que produeixi anualment menys de 40.000 kg de brises i/o 4.000 kg de mares.
No obstant això, es podrà autoritzar la retirada sota control a cellers que produeixin quantitats superiors si la persona interessada justifica de manera fefaent la impossibilitat de dur els subproductes a una destil·leria.
9.3 El/la director/a dels serveis territorials del Departament d'Agricultura, Ramaderia, Pesca i Alimentació que correspongui per la ubicació del celler, a proposta de la secció territorial de Regulació de Mercats Agroalimentaris, resoldrà sobre l'acceptació o denegació de la sol·licitud.
La persona interessada podrà presentar un recurs d'alçada contra l'esmentada resolució en el termini màxim d'un mes a comptar des de la seva recepció davant el/la director/a general d'Alimentació, Qualitat i Indústries Agroalimentàries.
9.4 La retirada sota control només s'entendrà realitzada quan hagi estat autoritzada i comunicada a les persones sol·licitants i la desnaturalització dels subproductes es realitzi en presència d'un/a representant del Departament d'Agricultura, Ramaderia, Pesca i Alimentació.
No obstant això, en el cas de circumstàncies excepcionals, valorades pel/per la cap de la secció territorial d'Indústries, Comercialització i Regulació de Mercats Agroalimentaris corresponent, es pot autoritzar motivadament l'operació de desnaturalització sense la presència d'un/a funcionari/ària del DARP, cosa que es comunicarà per escrit a la persona sol·licitant autoritzada.
9.5 Per al càlcul del volum d'alcohol eliminat amb els subproductes retirats sota control, s'utilitzaran els valors indicats a l'article 5.3.
Destinació dels subproductes retirats sota control
10.1 Els subproductes eliminats sota control podran tenir les destinacions següents per ordre de preferència:
b) L'aplicació en parcel·la agrícola.
c) El compostatge en instal·lacions autoritzades.
d) La biodegradació en dipòsit controlat.
10.2 Si la destinació dels subproductes és l'alimentació ramadera, les quantitats retirades no podran superar les següents:
b) Oví/cabrum, 0,5 kg per cap i dia.
c) Vaquí de llet, 1 kg per cap i dia.
d) Vaquí de carn, 4 kg per cap i dia.
Quan el subministrament del subproducte al bestiar es faci mitjançant l'espargiment en parcel·la, el terreny on s'efectua el subministrament als animals serà preferiblement compactat, amb baixa capacitat de filtració, o bé amb un mínim d'un 20% d'argiles; sempre amb pendents inferiors al 15%; estarà situat com a mínim a 50 metres de cursos d'aigües superficials, de pous o fonts, i prou allunyat de zones habitades i vies de comunicació.
Els productes subministrats al bestiar no han de superar els 40 cm d'espessor en terrenys on no es faciliti la filtració (de textura predominantment franca) o els 50 cm d'espessor en terrenys que no permetin la filtració (textura predominantment argilenca o amb presència de roca mare pròxima a la superfície).
10.3 En el supòsit que la destinació de la retirada de subproductes sigui l'aplicació en parcel·la agrícola, les persones productores hauran d'indicar a la sol·licitud d'autorització les referències SIGPAC de les finques on s'incorporaran els subproductes.
L'aplicació s'haurà de realitzar de manera que no hi hagi risc de causar problemes sanitaris, males olors o impacte visual a causa de la incorporació de les retirades.
El terreny tindrà un pendent inferior al 15%; estarà allunyat com a mínim 50 m dels cursos d'aigua superficials i de qualsevol tipus de pou o font, llevat dels casos de captacions d'aigua destinada a consum domèstic sobre les quals hi hagi establerts perímetres de protecció o que estiguin dins d'una zona en què s'hagin definit mesures o programes de protecció; i estarà allunyat com a mínim 500 m de nuclis habitats i zones urbanes, i com a mínim 50 m de vies de comunicació.
El producte retirat s'escamparà i s'incorporarà al sòl de manera homogènia en la parcel·la agrícola o la part utilitzada d'aquesta parcel·la.
Si el producte retirat no s'incorpora de manera immediata al sòl i es deixa al terreny per incorporar-lo posteriorment, el subproducte haurà d'esser desnaturalitzat i el terreny corresponent al lloc de la parcel·la on estigui dipositat haurà de ser impermeable i amb poc pendent a fi que no pugui passar cap component procedent de la seva descomposició a les capes inferiors del sòl.
Igualment, l'aplicació al sòl dels subproductes s'haurà d'ajustar al que disposen el Codi de Bones Pràctiques agràries en relació amb el nitrogen, aprovat per l'Ordre de 22 d'octubre de 1998, el Reial decret legislatiu 1/2001, de 20 de juliol, pel qual s'aprova el text refós de la Llei d'aigües, el Reial decret 849/1986, d'11 d'abril, pel qual es regula el Reglament del domini públic hidràulic, el Reial decret 261/1996, de 16 de febrer, que estableix mesures de protecció contra la contaminació produïda per nitrats procedents de fonts agràries, els decrets 283/1998, de 21 d'octubre, i 476/2004, de 28 de desembre, sobre designació de les zones vulnerables en relació amb la contaminació de nitrats procedents de fonts agràries, i el Decret 136/2009, d'1 de setembre, d'aprovació del Programa d'actuació aplicable a les zones vulnerables en relació amb la contaminació de nitrats que procedeixen de fonts agràries i de gestió de les dejeccions ramaderes.
10.4 Si la destinació és el compostatge en instal·lacions autoritzades o la biodegradació en dipòsit controlat, el productor aportarà, com a comprovant del lliurament dels subproductes, el justificant de la recepció del residu lliurat que preveu l'article 28 del Decret 93/1999, de 6 d'abril, sobre procediments de gestió de residus, i haurà de complir la resta d'obligacions documentals que estableix l'esmentat Decret 93/1999.
10.5 La retirada de les mares es podrà considerar efectuada quan hagin estat desnaturalitzades de manera que se n'impossibiliti la utilització en el procés de vinificació i el seu lliurament a tercers s'hagi consignat en els registres corresponents.
En el cas que la destinació sigui l'alimentació animal, la desnaturalització s'ha d'haver fet amb un producte autoritzat per la UE per a ús alimentari animal.
11.1 El Departament d'Agricultura, Ramaderia, Pesca i Alimentació comprovarà d'ofici el compliment de les obligacions que estableix aquesta Ordre, d'acord amb la documentació aportada i la informació disponible en les bases de dades i registres.
11.2 El Servei de Regulació de Mercats Agroalimentaris i les seccions territorials d'Indústries, Comercialització i Regulació de Mercats Agroalimentaris tenen la facultat de realitzar els controls necessaris per comprovar les dades que justifiquen el compliment de l'obligació d'eliminació dels subproductes i d'inspeccionar les instal·lacions de les destil·leries i cellers per comprovar que es compleixen els requisits i compromisos que estableix aquesta Ordre.
L'incompliment del lliurament dels subproductes a la destil·lació o de la realització, en el seu defecte, de la retirada sota control, o si no s'assoleixen els percentatges mínims d'alcohol contingut en els subproductes establerts a l'article 4.1, seran considerats una infracció lleu segons el que disposen les lletres j) i k) de l'article 38 de la Llei 24/2003, de 10 de juliol, de la vinya i el vi.
Aquesta Ordre entrarà en vigor l'endemà de la publicació al DOGC.
Barcelona, 21 de desembre de 2016
Consellera d'Agricultura, Ramaderia, Pesca i Alimentació